《杂兴二首 其二》
宋代·叶茵

七十云古希，予年三之二。来景殊无多，那复就枯瘁。

窘步惊畏途，抚心慨时事。何以怡馀生，一日委一醉。

作者简介：吴江笠泽人，字景文。不慕荣利，萧闲自放，名其所居曰“顺适堂”，与徐玑、林洪相唱和。其诗闲雅清矫，与魏野、林逋风格相近，如《古意》、《竹风水月》等多为淡泊清雅之作。著《顺适堂吟稿》五卷。